Vojna svetov (film)

Vojna svetov () je americký vedecko fantasticky akčný film, ktorý v roku 2005 nakrútil režisér Steven Spielberg. Je to voľná adaptácia rovnomenného románu anglického spisovateľa Herberta George Wellsa.
Hlavnú úlohu zamestnanca dokov Raya Ferriera hral Tom Cruise. Ray Ferrier je rozvedený žeriavnik. Jeho bývalá žena mu zverí syna Robbieho a dcéru Rachel, aby mohla odísť za rodičmi do Bostonu. Zem je medzitým napadnutá votrelcami, ktorí ovládajú smrtiace stroje - tripody, zabíjajú obyvateľstvo a pustošia krajinu. Ray sa pokúša zachrániť seba a deti a dostať sa do Bostonu.
Dej.
Ray Ferrier (Tom Cruise) je žeriavnik v dokoch New Jersey. Je rozvedený, jeho ex-manželka Marry Ann (Miranda Otto) mu nechá na čas ich deti, pretože odchádza za rodičmi do Bostonu. Syn Robbie (Justin Chatwin) si bez dovolenia požičia jeho automobil, Ray ho chce začať hľadať, keď si všimne neobvyklých poveternostných javov. Blíži sa záhadná búrka so silnými bleskami. Ray sa ide aj s dcérou Rachel (Dakota Fanning) schovať do domu. Búrka vyradí z prevádzky všetky elektronické zariadenia, nefungujú televízory, telefóny, dokonca ani automobily. Ray sa vydáva na prieskum. Cestou stretne miestneho mechanika a poradí mu, nech vo vozidle vymení cievku.
Ferrier sa dostane s ostatnými na križovatku a je svedkom vztýčenia obrovského trojnohého stroja zo zeme. Tripod zahúka a spustí streľbu do ľudí, ničí svojimi lúčmi všetko, čo mu stojí v ceste. Ray nájde Robbieho a vracia sa pre Rachel, aby s deťmi odišiel preč, zatiaľ čo tripody demolujú mesto. Prichádza do domu Mary Ann, kde strávi noc v úkryte. Nie je pokojná, explózie sa ozývajú po celú dobu. Ráno vyjde von a uvidí na ulici trosky havarovaného lietadla Boeing 747. Stretne sa s reportérskou dvojicou, ktorá zbiera jedlo z trosiek. Reportérka mu ukáže záznam búrky a domnieva sa, že tripody museli byť v krajine ukryté tisíce rokov. Pri invázii sa do nich dostali votrelci cez ony silné výboje.
Ray sa rozhodne odísť s deťmi za svojou bývalou ženou a jej rodičmi do Bostonu. Robbie sa pokúsi pridať k okolo prechádzajúcej armáde, ale otec so sestrou ho zastavia. Pri prejazde mestom sa musia vzdať svojho auta, aby si zachránili holé životy (pojazdný automobil predstavuje veľké lákadlo pre ozbrojencov). Neskôr sa presunú na trajekt, ktorý je potopený pri útoku tripodov. Rodina je svedkom boja vojakov s votrelcani. Robbie je odhodlaný zúčastniť sa boja a Ray ho už nedokáže udržať. Následne je odpor vojakov ľahko odrazený tripodmi, ktoré sú vďaka energetickým štítom takmer nezničiteľné. Pri úteku sa Ray s Rachel ukryjú v dome Harlana Ogilvyho (Tim Robbins), ktorý na nich zavolá a pozýva ich do pivnice svojho domu. Harlan prišiel o celú rodinu a chce sa pomstiť. Jeho aktivita ich stojí skoro život, keď sa takmer prezradia počas pátrania mimozemskej prieskumnej kamery v ich pivnici. Neodhalí ich ale ani skupina niekoľkých votrelcov. Ráno utrpí Ogilvy psychický otras, keď vidí tripody vysávajúce z ľudí krv. Všade okolo je červené pletivo mimozemských tkanív. Ray je donútený ho zabiť, aby svojim revom nepritiahol pozornosť votrelcov. Dvojicu odhalí druhá chapadlovitá sonda, ktorú Ray takmer odsekne. Rachel utečie von a je zajatá tripodom. Ray vybehne von a v poškodenom vojenskom vozidle Humvee nájde granáty. Jeden z nich odpáli, aby prilákal tripod. To sa mu podarí a je rovnako zajatý. V transportnom košíku je okrem neho a Rachel niekoľko ďalších ľudských zajatcov. Rachel je v šoku, raz za čas sa spustí do košíka chápadlo a vysaje jedného zo zajatcov. Ďalšia z obetí má byť Ray, ale ostatní ľudia pochopia jeho zámer odpáliť granáty. Zavesia sa na neho a chápadlo ho nedokáže nasať. V tripode explodujú granáty a stroj padá k zemi, ľudia sú voľní.
Ray s dcérou Rachel prichádza do Bostonu, kde si všimnú rozpadajúceho sa a prachnivujúceho mimozemského pletiva. Tripody sa začínajú správať neisto a zmätkujú. Ray zaregistruje vtáky v blízkosti jedného tripoda a upozorní na to obďaleč stojaceho vojaka. Znamená to, že stroj nie je chránený energetickým štítom. Vojaci tripoda ostreľujú z ramena odpaľovanými raketami a poškodia ho natoľko, že sa zrúti k zemi. Vojaci aj civilisti sa k nemu opatrne približujú. Na tripode sa otvorí poklop a vytečie z neho hnojivo. Je vidieť umierajúceho votrelca.
Ray a Rachel sa stretnú s Mary Ann u jej rodičov (hrajú Ann Robinson a Gene Barry - účinkovali vo filme "The War of the Worlds" z roku 1953) a k ich prekvapeniu i s Robbiem, ktorý nejakým spôsobom prežil masaker na kopci v blízkosti Ogilvyho domu.